**ZÁVERY**

**z odbornej konferencie „Perspektívne prístupy v rastlinnej výrobe“**

**ktorú organizovalo ZPO a SZO dňa 21.marca 2017 v Nitre**

1. Je nevyhnutná diverzifikácia v rámci odrodovej skladby obilnín. Mali by sa vypracovať regionálne odporúčania pre Slovenskú republiku.
2. Je potrebné oživenie živočíšnej výroby, a tým spotreby obilnín a olejnín. Najmä ošípané a hydina.
3. Je potrebné zaradiť do osevných postupov pestovanie krmovín, okopanín, zeleniny, technických plodín, pseudoobilnín, liečivých rastlín pre pestrejšiu ponuku slovenským spotrebiteľom, zlepšenie stavu pôdy, efektívnejšie využívanie chemických ochranných látok, zvýšenie stavu včiel, atď.
4. Je treba sa viac zamerať na perspektívy ekologického systému poľnohospodárstva, ktorý má na Slovensku vynikajúce predpoklady a možnosti zvýšiť ponuku aj pre vývoz v rámci krajín Európskej únie.
5. Je potrebné spolupracovať so sektorom potravinárskeho a priemyselného spracovania rastlinných výrobkov, aby sa dosiahla aspoň základná sebestačnosť Slovenskej republiky (min. 80%) a znížilo sa saldo zahraničného obchodu s agropotravinárskymi produktami.
6. Je nevyhnutné zaviesť také podporné opatrenia, či už v rámci štátnej podpory, resp. v rámci dostupných nástrojov SPP EÚ, aby sa tieto ciele dosiahli v čo najkratšom čase.
7. Je nevyhnutné v čo najkratšom čase vyriešiť a upraviť systémové chyby v nastavení súčasných podporných mechanizmov tak, aby bolo motivačné, podporovali rozvoj a diverzifikáciu a nasmerovali poľnohospodársku výrobu k požiadavkám spotrebiteľov.
8. Je nevyhnutné hľadať riešenia v širokej diskusii odbornej verejnosti so štátnou exekutívou, aby sa zaviedli také nástroje, ktoré by v maximálnej možnej miere podporili domácich výrobcov a spracovateľov, napr. v rámci tvorby cien vo vertikále prvovýrobca – spracovateľ – obchodník, vytvorenie štátneho odbytového kanálu, marketingová podpora domácej produkcie, výchova a vzdelávanie spotrebiteľov na Slovensku.
9. Je potrebné pripravovať, informovať a vzdelávať prvovýrobcov o alternatívnych možnostiach a pripravovať ich na zmeny v štruktúre osevného postupu.

Komentár:

Pestovatelia obilnín na Slovensku sa už štyri roky po sebe tešili z dobrej, nadpriemernej úrody. Paradoxne táto neobvykle priaznivá situácia spôsobuje prvovýrobcom problémy. Sklady sú plné, ceny nízke a trh stagnuje. Domáca produkcia obilnín pokryje domácu potrebu, a to až na 155%. Jedným z hlavných dôvodov je neustále znižovanie stavov hospodárskych zvierat. Tiež značný pokles spracovania pšenice na výrobu liehu, no aj neustále sa zvyšujúci dovoz pekárenských polotovarov. Zo Slovenska by bolo žiadúce vyviezť vyše 2,5 milióna ton obilia, lenže aj svetový trh je ovplyvnený bezprecedentne vysokými zásobami pšenice a kukurice.

Analýza štatistických údajov od roku 1975 do roku 2015 dokazuje, že pestovateľská výmera obilnín sa znížila (z 898 639 ha na 749 217 ha). To, čo zvyšovalo produkciu obilnín, bola ich rastúca hektárová úroda. Výrazné zmeny v štruktúre rastlinnej výroby na Slovensku však spôsobili olejniny – repka a slnečnica. Pestovateľská plocha olejnín sa za ostatných 40 rokov zvýšila až o 1500% (z 16 317 ha na 244 324 ha)! Tieto komodity sú, na rozdiel od obilnín, stále veľmi dobre obchodovateľné za prijateľné ceny.

Rastúci záujem o olejniny, ktoré možno spracovať na biopalivá (MERO), môže u nás pribrzdiť nová európska legislatíva. Rakúsko od 1.6. 2017 zavádza národnú schému pre trvaloudržateľnú biomasu, v zmysle smerníc Európskeho parlamentu a Rady č.98/70/ES a č.2009/28/ES. V praxi to môže predstavovať určitú prekážku pre pestovateľov surovín pre biomasu a obchodníkov vyvážajúcich na rakúsky trh, ktorí budú musieť najskôr absolvovať zložitý a nákladný certifikačný proces.

Tieto problémy, ako aj skutočnosť, že v osevnom postupe už roky chýbajú strukoviny, krmoviny, špeciálne a technické plodiny, či zelenina, nás nemôžu nechať ľahostajnými. Navyše, ak uvážime, že monokultúrami trpí hlavne pôda, ale aj životné prostredie z pohľadu rastúcej spotreby priemyselných hnojív a chemických prípravkov potrebných na boj s bujnejúcimi chorobami a škodcami. Ďalším smutným faktom je, že naše saldo zahraničného obchodu s agropotravinárskymi výrobkami sa neustále zvyšuje, v roku 2016 bolo vyše 1,1 mld. eur! Pritom Slovensko už dokázalo, že dokáže byť vo väčšine potravín sebestačné.

Starostliví poľnohospodári majú záujem riešiť túto situáciu. Už na jeseň roku 2016 zaslalo Združenie pestovateľov obilnín svoju analýzu a návrhy zástupcom Ministerstva pôdohospodárstva a rozvoja vidieka SR, ako aj Slovenskej poľnohospodárskej a potravinárskej komory. Je zrejmé, že takéto vážne problémy je potrebné riešiť dlhodobými systémovými opatreniami a najmä úpravou podnikateľských a podporných podmienok pre agropotravinársky sektor na Slovensku. A za týmto účelom je potrebné rozvinúť širokú diskusiu zástupcov všetkých odvetví národného hospodárstva, vedy a výskumu, vzdelávacích štruktúr a najmä samotných poľnohospodárov.